Laster innhold, vennligst vent.. For å se dette innholdet, må du aktivere JavaScript i nettleseren din.

– Det er ikke umulig at han går i sommer. Vi får se hva vi får av bud. Vi har sagt nei tidligere, og det er store klubber. Det er mesterligavinnere, sier Molde trener Ole Gunnar Solskjær etter kampen.

– Hvem snakker vi om da?

– Det trenger vi ikke å si. Det har vært store klubber som har bydd. I samråd med familien var ikke det rett da, avslutter Solskjær.

Sammenlignes med Lukaku

Solkjær vet hva som trengs for å lykkes som spiss i verdenstoppen, og legger ikke skjul på at han tror Håland har de rette egenskapene.

STORBUD: Solskjær avslører at store klubber har lagt inn bud på Håland. Foto: Gunnar Sandvik / NRK

– Han blir en toppspill helt sikkert. Han minner meg om Romelu Lukaku, sier Solskjær og sammenligner Håland med den belgiske spissen som har scoret fire mål på to kamper i VM.

I pressesonen stod Håland og svarte oppgitt på utallige spørsmål om egen fremtid. Han hadde det samme svaret hver gang.

– Jeg er Molde-spiller. Jeg har ikke hørt noe, så det er nytt for meg, sier unggutten om United-ryktene.

Men han er klar på hva han må få ut av en eventuell ny klubb.

– Det må være den rette klubben, som tar godt vare på meg, og hvor jeg får spille og utvikle meg.

– Imponerte speiderne

Ifølge Eurosport var Manchester United på plass med speider i Bergen, kun for å ta en titt på Håland. 17-åringen brukte kun tjue minutter på å sjokkere Brann, og trolig overbevise eventuelle speidere.

– Selvfølgelig har han imponert speiderne nå. Det var utrolige 20 minutter, så om det sitter noen speidere på tribunen og ser på, så hadde jeg vurdert å ta en telefonsamtale, sier NRKs ekspert Morten Morisbak Skjønsberg.

Molde-direktør Øystein Neerland vil ikke kommentere om Manchester United er på plass i Bergen, men tar situasjonen med knusende ro.

– United har vært på mange av kampene på Aker Stadion, så dette tar vi veldig rolig, sier Neerland.

OPPGITT: Alle ville prate med 17-åringen etter kampen. Han svarte så godt han kunne, men var lettere irritert og oppgitt og slo frustrert ut med armene. Foto: Sindre Vik Helgheim / NRK

Hat trick på 15 minutter

Målshowet startet allerede etter fire minutter.

En lang ball ble stusset i bakrom, og Håland var raskest på labben. Han kom alene med keeper, og rundet Radlinger, før han satte ballen i mål.

Ti minutter senere var han sterkest igjen. Brann lå kun igjen med en mann etter et innkast som ble klarert av Molde. I duell med Ruben Kristiansen feide han vekk forsvareren, og var iskald alene med Radlinger på ny.

Men det tok ikke slutt der. Et minutt senere rotet Sivert Heltne Nilsen bort ballen. Håland snuste i bakrom, og plukket opp den løse kulen. Som en kopi av det første målet, rundet han Radlinger og satte hat trick på 15 minutter.

Iskald straffe

Brann, som kun hadde sluppet inn fem mål i årets eliteserie, så ut som de var i ferd med å gå i oppløsning, og Håland var ikke ferdig.

Etter flipperspill i Branns forsvar, forsøkte Vito Wormgoor seg på en klarering, men av det svake slaget. Eirik Hestad snappet opp ballen i boksen, og ble lagt i bakken av en utrusende Radlinger i Brann-målet. Dermed pekte dommeren på straffemerket.

Det skulle selvsagt dagens helt ta selv. Til tross for at han kun har 17 år på baken var Håland iskald, og ventet ut Radlinger, før han trillet ballen i motsatt hjørne.

Etter 60 minutters spill sa trener Solskjær at nok fikk være nok, og tok unggutten av banen. Det ebbet ut i 4-0, og årets første tap for serieleder Brann. Samtidig vant Rosenborg sin kamp mot Sandefjord og kneppet inn dyrebare poeng. Nå er de kun fire poeng bak Brann.